|  |  |
| --- | --- |
|  | 3. februar 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Vinterferien på Nationalmuseet: Klap slædehunde - og en 3,5 tons tung meteorit**

I vinterferien på Nationalmuseet kan du møde grønlandske slædehunde, se en ægte meteorit og høre den fantastiske historie om, hvordan 175 slædehunde engang slæbte meteoritten fra Grønland og (næsten) helt til Danmark.

I vinterferien kan børn og deres voksne tage på en mini-tidsrejse til Grønland for cirka 100 år siden. Her slæbte 175 slædehunde nemlig en 3,5 tons tung meteorit over isen til kysten, hvorfra den blev sejlet til Danmark - alt sammen på initiativ af den berømte polarforsker Knud Rasmussen. Nu kan meteoritten helt ekstraordinært ses på Nationalmuseet, som låner den af Geologisk Museum.

I vinterferien kan du derfor se meteoritten og høre historien om dens vilde rejse fra det ydre rum til Grønland og fra Grønland helt til København i særlige børnerundvisninger. De finder sted hver dag i vinterferien kl. 11.00-12.00. Du kan også møde ægte, grønlandske slædehunde, når Dansk Polarhunde Klub besøger museet og viser hundene frem - som man gerne må klappe. Dansk Polarhunde Klub er på museet onsdag i vinterferien kl. 11.00-15.00.

Vinterferien byder også på børneworkshoppen ”Dyr, dyr pels”. Her kan man få en snak om dyreetik og pelse, høre en god historie og lave et taskevedhæng af pels, kunstig pels eller mikrofiber. Børneworkshoppen finder sted hver dag i vinterferien kl. 12.00-15.00.

Vinterferien er også en god anledning til at nå at opleve Nationalmuseets særudstilling ”Pels - liv og død”. Særudstillingen viser både moderne og historiske pelsdragter (flere indsamlet af Knud Rasmussen) og giver blandt andet mulighed for at man selv kan prøve forskellige pelse og tage en ”pels-selfie”. Udstillingen viser også flere udstoppede dyr og stiller spørgsmålet: Er det egentlig okay, at vi slår dyr ihjel for at bruge deres pels?

**Se tid, sted og pris for Nationalmuseets børneaktiviteter i vinterferien her:** [**http://natmus.dk/museerne/nationalmuseet/aktiviteter/vinterferie/**](http://natmus.dk/museerne/nationalmuseet/aktiviteter/vinterferie/) **Og husk: Nationalmuseets åbningstider i vinterferien er de samme som normalt, dvs. museet holder lukket mandag.

For yderligere oplysninger kontakt:**Gitte Engholm, museumsinspektør, Nationalmuseet.
Tlf.: 41 20 60 50. E-mail: gitte.engholm@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk